Statebond gaan nie bes gee oor skiet | Netwerk24
Statebond gaan nie bes gee oor skiet
13 Augustus 2019 21:15
Skiet sal na jare nie in 2022 deel van die Statebondspele wees nie en dit maak 'n paar lande warm om die kraag.Foto: Getty Images
Die Statebondfederasie gaan hom nie laat afdreig nie.
Só sê Louise Martin, president van dié federasie, oor sy besluit dat skiet nié in 2022 deel van die program in Birmingham gaan wees nie, ten spyte van ’n dreigement deur Indië om uit protes dié sportgebeurtenis te boikot.
Martin het aan Brittanje se Daily Telegraph gesê die besluit is geneem weens logistieke redes.
Dit sal die eerste keer sedert 1974 wees dat skiet nie deel van die Spele-program is nie.
Skiet is een van Indië se voorste sportkodes. Skuts het in 2018 in die Goudkus in Australië 16 van Indië se 66 medaljes gewen, waaronder sewe goues.
Louise Martin, grootbaas van die Statebondspele.Foto: Getty Images
Narinder Batra, president van die Indiese Olimpiese Vereniging (IOV), het in Julie die minister van sport, Kiren Rijiju, gevra dat dié land die Spele boikot.
Martin sê ’n sport moet die reg verdien om deel van die Spele te wees.
“Skiet sal nie deel van die Spele wees nie. Ons het nie meer ruimte nie.”
The Telegraph berig Birmingham het aangebied om twee skietbyeenkomste aan te bied, maar dit is afgeskiet deur die Internasionale Skietsport-federasie, wat ’n volle program wil hê.
Die naaste sentrum aan Birmingham wat organiseerders meen geskik sal wees vir ’n volle skietprogram, is in Bisley, Surrey, sowat 209 km weg.
Martin wil glo met Indiese beamptes gesels, asook Nigel Adams, die Britse minister van sport. – Reuters
Meer oor: Indie | Brittanje | Statebondspele | Boikot | Skiet